Eerste kwartaal skets donker prentjie vir SA se ekonomieGrafika: SSA. Statistieke Suid-Afrika (SSA) het Dinsdag bekend gemaak dat die Suid-Afrikaanse ekonomie in die eerste kwartaal van 2018 met 2,2% gekrimp het ten spyte van die 3,1% groei in die vierde kwartaal van 2017. SSA het in ŉ verklaring op sy webtuiste gesê landbou, mynbou en vervaardiging was die hoofbydraers vir die daling in die land se bruto binnelandse produk (BBP). Elektrisiteit, konstruksie en handelsnywerhede het ook ŉ negatiewe groei gehad. “Dié 2,2% daling is die grootste kwartaal-op-kwartaal daling sedert die eerste kwartaal van 2009 toe die ekonomie met 6,1% gekrimp het.” SSA het verder gesê landbou het ná vier agtereenvolgende sterk kwartale se groei in 2017 in die eerste kwartaal van 2018 met 24,2% gekrimp. “Dit is die grootste kwartaal-op-kwartaal daling sedert die tweede kwartaal van 2016.” Volgens SSA was die landboubedryf een van die positiewe faktore wat die ekonomie in 2017 aan die gang gehou het, maar gaan die bedryf nou gebuk onder verminderde produksie in veldgewasse en tuinbouprodukte. Mynbou is volgens SSA nou in ŉ resessie met ŉ tweede agtereenvolgende kwartaal van afname. Produksie is met 9,9% verlaag in die eerste kwartaal van 2018. Dit kom ná ŉ 4,4%-daling in die laaste kwartaal van 2017. “Laer produksie in goud, platinum-groepmetale en ystererts was die hoof bydraende faktore vir dié swak prestasie.” Vervaardiging het ook met 6,4% afgeneem en het -0,8 van ŉ persentasiepunt bygedra tot die groei van die BBP. Die handel-, konstruksie- en elektrisiteitsbedryf het ook negatief gegroei in vergelyking met die vierde kwartaal van 2017. Konstruksie krimp al vir vyf agtereenvolgende kwartale. “Die bedryf het reeds R1,7 miljard in waarde verloor deur van R110 miljard in die vierde kwartaal van 2016 te val na R108 miljard in die eerste kwartaal van 2018.” Ekonomiese aktiwiteit in vervoer, finansies, persoonlike dienste en regering het in die kwartaal toegeneem.